39. schôdza NR SR - 5.deň - A. dopoludnia
Dátum: 2025-09-16
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

6. Vážený pán predsedajúci, vážený pán zastupujúci minister, vážené kolegyne, kolegovia, máme pred sebou 54. skrátené legislatívne konanie v tomto volebnom období. 54. za dva roky bez jedinej krízy, jedine možno lokálna kríza slintačky a krívačky, tu vidím pána Takáča, inak absolútne žiadna kríza. 54. SLK, pritom celkový počet schválených zákonov v tomto volebnom období bol 198, to znamená, že štvrtina všetkých schválených zákonov išla v skrátenom legislatívnom konaní. A práve pán minister Kamenický je doslova preborníkom v tom, akým spôsobom skracovať legislatívne konanie. Je to jeho už desiate skrátené legislatívne konanie v tomto roku. Pätinu všetkých SLK-čiek má na svedomí pán Kamenický, čiže je to naozaj výborná, výborná vizitka. Obzvlášť keď si vezmeme, že nevie dodržať vlastné termíny na predstavenie konsolidačných opatrení, ale v rámci SLK, tak to je naozaj preborníkom. Ak si niekto myslí, že na desiaty pokus je návrh na skrátené legislatívne konanie opodstatneným, tak je na veľmi veľkom omyle. Je tam, samozrejme, nedostatok aj v tom, že nie je splnená podmienka skráteného legislatívneho konania a ešte aby toho nebolo málo, tak je tam aj v tom, v tých dvoch stranách návrhu aj odsek, ktorým sa úplne vysmieva všetkým ľuďom na Slovensku. Ale pekne po poriadku. Skrátené legislatívne konanie sa odôvodňuje tým, že Slovensku hrozia vážne hospodárske škody z titulu, že Európska komisia, resp. Európska únia môže za nedodržiavanie pravidiel deficitu štátu uložiť Slovenskej republike pokutu vo výške 0,05 % HDP. To je síce pravda, avšak je to až posledným štádiom, poslednou fázou, kedy sa k takejto pokute pristupuje. Celý ten proces je upravený v čl. 126 Zmluvy o fungovaní Európskej únie, kde je presne popísaný postup a podmienky, ktoré musia byť splnené na to, aby pokuta bola udelená. Tým prvým krokom je, že členský štát prekročí deficit o viac ako o 3 % HDP, alebo že jeho dlh prekročí 60 % HDP. To sa, samozrejme, stalo, pre pána Kamenického je to už vlastne bežná prax, rutina, taký list už zrejme dostal druhýkrát. V tomto prípade Európska komisia posiela členskému štátu, teda Slovenskej republike, správu. Členský štát má možnosť vyjadriť svoje pripomienky a možno uviesť Európsku komisiu na správnu mieru, že ten deficit vypočítala zle alebo dlh vypočítala zle. Na základe správy Európskej komisie a pripomienok členského štátu sa tým zaoberá Rada, ktorá navrhne opatrenia pre členský štát, ktorý má prijať, aby sa deficit znížil. Pán Kamenický, samozrejme, nehovorí, či už sme v tejto fáze, avšak predpokladám, že áno. Ďalším krokom je, ak by Slovensko tieto opatrenia nerešpektovalo, skrátka si z nich nevybralo, tak práve Rada Európskej únie, Rada ministrov, napíše členskému štátu, Slovenskej republike, už konkrétny zoznam vybraných opatrení spolu s lehotou, dokedy sa majú aplikovať. Ak ani toto nie je splnené, to je už vlastne tretí krok, tak Rada ministrov, Rada Európskej únie, osloví členský štát a uloží mu povinnosť v prípade, že bude emitovať dlhopisy, keď si pamätáte dlhopisy, ako sa to volalo, Patriot, myslím, áno, tak do informácie o emitentovi bude musieť, bude musieť uviesť omnoho viac informácií, aby prípadní veritelia vedeli, v akej hospodársko-ekonomickej situácii sa Slovensko nachádza. Ak by ani to nepomohlo, osloví Rada Európskej únie investičnú, Európsku investičnú a rozvojovú banku, ktorej nariadi, aby zvážila podmienky úverovania daného štátu. To znamená, ak by si Slovensko v budúcnosti chcelo požičať financie od Európskej investičnej banky, tak tá by nám mohla zvýšiť úrok, teoreticky by možno mohla zvýšiť aj úroky k existujúcim pôžičkám. Ak ani toto nepomôže, nastáva ďalší krok, a tým je, že Slovensko by zaviazala, aby Európskej únii, Európskej komisii zložila tzv. zábezpeku, ktorá môže byť až do výšky 0,02 % HDP. A ak by ani to nepomohlo, až v tom prípade pristúpi k uloženiu pokuty, tak ako to hovorí pán Kamenický. Vzhľadom na to, že vieme, ako dlho trvajú procesy na európskej úrovni, tak aj ten najoptimistickejší odhad hovorí o tom, že každá táto fáza, každé to štádium by trvalo minimálne dva mesiace. Keď si vezmeme sedem štádií po dvoch mesiacoch, skrátka tá pokuta Slovensku nehrozí skôr ako o jeden alebo o jeden a pol roka. Čiže strašenie alebo odôvodňovanie SLK-čka tým, že kvôli pokute z Európskej komisie nám hrozia hospodárske škody, skrátka nie je pravda. A budem veľmi zvedavý, čo na to pán Kamenický povie a odpovie, v akom štádiu sa nachádzame. Dúfam, že aj pán Takáč si robí poznámky a bude to pánovi ministrovi tlmočiť. Takže toľko, toľko k SLK-čku. Okrem toho tak ako nemá opodstatnenie toto SLK, nemá opodstatnenie ani konsolidácia, resp. správnejšie povedané ožobračovanie ľudí. Pohľad na konsolidačné opatrenia tejto vlády je tak žalostný, že sa na to už nemohli pozerať ani Republiková únia zamestnávateľov, ani konfederácia odborových zväzov. Aj tieto dve organizácie sa snáď prvýkrát v histórii spojili, aby predstavili vláde konsolidačné opatrenia, ktoré sa nebudú týkať ľudí. Čiže keď si niekto myslí, akú náročnú úlohu pán minister Kamenický má pri konsolidácii, nie je to pravda. Jednoducho jeho prácu už robia organizácie naprieč celým Slovenskom, či zamestnávatelia, alebo odborári, no a v neposlednom rade som presvedčený, že už aj Rada Európskej únie a Rada ministrov. Takže stačí si len vybrať. =====